清明後七日與客同爲水東之游翌朝賦此
作者：張栻
朝代：宋

paragraphs: 平生山水癖，妙處只自知。
夙約常寡味，邂逅愜心期。
幅巾與藜杖，安步隨所之。
朅來坐官府，頗覺此願違。
城頭望羣峯，欲往類絆羈。
三春苦風雨，晴日一伸眉。
沙邊散車騎，竹輿從嘔咿。
獨與三四客，野服相追隨。
亭高俯空曠，洞古探瓌奇。
懸崖隠日月，幽壑蟠蛟螭。
澗水雜鳴佩，松風發清吹。
興來即傾酒，語到亦論詩。
聊揩簿書眼，償此閒暇時。
所歷固未厭，所感多餘思。
昔遊木葉下，今茲綠陰肥。
江山雖可識，歲月迺如馳。
素餐豈不念，懷安敢云私。
歸來耿不寐，欹枕聽晨鷄。